CELEX: 
Language: bg
Date: 2021-12-09 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../ НА КОМИСИЯТА относно функционалните елементи на публичния интерфейс, свързан с Информационната система за вътрешния пазар за командироването на водачи в сектора на автомобилния транспорт

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 9.12.2021 година
            
            
               относно функционалните елементи на публичния интерфейс, свързан с Информационната система за вътрешния пазар за командироването на водачи в сектора на автомобилния транспорт
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Директива (ЕС) 2020/1057 на Европейския парламент и на Съвета от 15 юли 2020 г. за определяне на специфични правила за командироването на водачи в сектора на автомобилния транспорт във връзка с Директива 96/71/ЕО и Директива 2014/67/ЕС и за изменение на Директива 2006/22/ЕО по отношение на изискванията за изпълнение и Регламент (ЕС) № 1024/2012
                  1
               , и по-специално член 1, параграф 14 от нея,
            
            
               като има предвид, че:
            
            
               (1)съгласно член 1, параграф 11 от Директива (ЕС) 2020/1057 от автомобилните превозвачи може да се изисква да изпратят на компетентните органи на държава членка, в която даден водач е или е бил командирован, декларация за командироване или други документи, като използват многоезичен стандартен формуляр на публичния интерфейс, свързан с Информационната система за вътрешния пазар (ИСВП), въведен по силата на член 2 от Регламент (ЕС) № 1024/2012 на Европейския парламент и на Съвета
                  2
               . 
            
            
               (2)Достъпът до публичния интерфейс, свързан с ИСВП, следва да се осъществява чрез създаването на защитен профил, който позволява на упълномощените потребители да управляват декларациите за командироване и исканията за представяне на документи от страна на компетентните органи на дадена държава членка. Упълномощените потребители следва да могат да вписват подробностите за превозвача, ръководителя на транспортната дейност и командированите водачи. Упълномощен потребител е лице, което управлява от името на превозвача декларациите за командироване и отговаря на искания за документи от страна на приемащата държава членка. 
            
            
               (3)Декларациите за командироване следва да се подават чрез публичния интерфейс за максимален срок от шест месеца. 
            
            
               (4)За да се спази член 1, параграф 12 от Директива (ЕС) 2020/1057 и да се поддържат декларациите за командироване актуални, следва да бъде възможно да се изменя информацията в тях. 
            
            
               (5)Следва също така да бъде лесно тези декларации да се подновяват, за да се избегне прекомерна административна тежест за превозвачите.
            
            
               (6)За да се позволи на превозвачите да спазват задължението, предвидено в член 1, параграф 11, буква б), подточка i) от Директива (ЕС) 2020/1057, свързаният с ИСВП публичен интерфейс следва да предоставя декларацията на хартиен носител и в електронен формат.
            
            
               (7)Ако превозвачът не представи документи съгласно член 1, параграф 11, буква в), той следва да може да вижда в публичния интерфейс, свързан с ИСВП, кога тези документи са предоставени от държавата членка на установяване след искане за помощ от приемащата държава членка. 
            
            
               (8)Публичният интерфейс, свързан с ИСВП, следва също така да позволява на един или повече национални органи да получават в ИСВП декларации за командироване и документите, изпратени от превозвачите в отговор на тяхно искане. 
            
            
               (9)За да се гарантира ефективното прилагане на специалните правила относно командироването на водачи и да се избегне прекомерната административна тежест е важно националните компетентни органи в приемащата държава членка да се координират, така че превозвачите да не получават ненужни искания в публичния интерфейс, свързан с ИСВП от тази държава членка, които да се отнасят за един и същи период на командироване.  
            
            
               (10)За да могат националните компетентни органи да проверяват спазването на правилата за командироване, е особено важно те да имат достъп до тахографските листове на водача, които съдържат кодовете на прекосените от него държави членки. 
            
            
               (11)Като се има предвид, че от превозвачите се изисква единствено да съхраняват тахографските листове, разпечатките и изтеглените данни в четлива форма най-малко една година след тяхното използване, публичният интерфейс, свързан с ИСВП, следва да позволява на превозвача да отговаря на искания за документи от компетентните органи на държавата членка, където е бил командирован водачът, за период до предходните дванадесет месеца от датата на искането, в съответствие с член 10, параграф 5 от Регламент (ЕО) № 561/2006 на Европейския парламент и на Съвета
                  3
               . 
            
            
               (12)За да могат превозвачите да съберат всички необходими документи в срок от осем седмици, те следва да имат възможност да представят поисканите документи на един или повече етапи. 
            
         
         
            
               (13)Превозвачът следва да бъде информиран чрез публичния интерфейс, свързан с ИСВП, когато приемащата държава членка иска съдействие от държавата членка на установяване. 
            
            
               (14)За да се избегне рискът исканията за документи да остават отворени за неопределено време, компетентният орган на приемащата държава членка следва да ги затваря след приключване на оценката на спазването от страна на превозвача на правилата за командироване и да го уведомява за резултата от искането. Когато компетентните органи на приемащата държава членка не затворят искането за документи, то следва да бъде автоматично затворено след период от 24 месеца. 
            
            
               (15)Предвид чувствителния характер на личните данни, споделяни чрез публичния интерфейс, свързан с ИСВП, е нужно да се предвиди възможност за заличаване на всички данни, съхранявани в този интерфейс, както и на профилите на превозвачите, когато тези данни вече не са необходими за проверка на спазването на правилата относно командироването на водачи в сектора на автомобилния транспорт. Задължението за автоматично заличаване следва да се прилага и за документите, подадени от превозвача чрез публичния интерфейс, свързан с ИСВП, по искане на компетентните органи.  
            
            
               (16)Когато за целите на настоящия регламент е необходимо да се обработват лични данни, това следва да се извършва в съответствие със законодателството на Съюза относно защитата на личните данни. По отношение на обработването на лични данни въз основа на настоящия регламент се прилага Регламент (ЕС) 2018/1725 на Европейския парламент и на Съвета
                  4
               . 
            
            
               (17)Европейският надзорен орган по защита на данните беше консултиран в съответствие с член 42, параграф 1 от Регламент (ЕС) 2018/1725 и представи становище на 7 юли 2021 г. 
            
            
               (18)Мерките, предвидени в настоящия регламент, са в съответствие със становището на Комитета, посочен в член 4, параграф 1 от Директива (ЕС) 2020/1057. 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Предмет
            
            
               С настоящия регламент се определят функционалните елементи на публичния интерфейс, свързан с Информационната система за вътрешния пазар (ИСВП) за целите на член 1, параграф 11 от Директива (ЕС) 2020/1057. 
            
            
               Член 2
            
            
               Общи функции
            
            
               1.Многоезичният публичен интерфейс, свързан с ИСВП, предоставя на превозвачите по-специално следните технически функции:
            
            
               (1)създаване на профил за сигурен достъп до запазеното пространство на превозвача; 
            
            
               (2)осигуряване на подходящо регистриране на дейността на потребителя; 
            
            
               (3)записване в профила на данните за превозвача, упълномощените потребители, ръководителя на транспортната дейност и командированите водачи;
            
            
               (4)управление на декларациите за командироване; 
            
            
               а)записване на информацията, посочена в член 1, параграф 11, буква а) от Директива (ЕС) 2020/1057;
            
            
               б)подаване на декларация за командироване, съдържаща информацията, посочена в буква а) и обхващаща минимален период от един ден до максимален период от шест месеца; 
            
            
               в)изменяне на информацията в декларацията за командироване с цел актуализиране; 
            
         
         
            
               г)изтегляне на копието от декларацията за командироване в електронна форма и във формат, който позволява отпечатване; 
            
            
               д)подновяване на декларацията за командироване; 
            
            
               е)оттегляне на декларацията за командироване;
            
            
               (5)получаване и отговор на искания за документация съгласно член 1, параграф 11, буква в) от Директива 2020/1057; 
            
            
               (6)достъп и разглеждане на всички документи, представени от компетентните органи на държавата членка на установяване;
            
            
               (7)комуникация с компетентните органи на държавата членка, където е осъществено командироването; 
            
            
               (8)уведомяване при затварянето на искането от компетентните органи на приемащата държава членка. 
            
            
               2.Многоезичният публичен интерфейс, свързан с ИСВП, предоставя и техническите функции, които позволяват на един или повече национални органи на приемащата държава членка, които са компетентни органи по смисъла на член 5, буква е) от Регламент (ЕС) № 1024/2012, да: 
            
            
               а)получават декларации за командироване; 
            
            
               б)изискват документи съгласно процедурата, посочена в член 1, параграф 11, буква в) от Директива (ЕС) 2020/1057; 
            
            
               в)вписват крайния резултат от оценката на спазването на правилата за командироване от страна на превозвача и да затварят искането в ИСВП.  
            
            
            
               Член 3
            
            
               Функции, свързани с искания за документи
            
            
               1.Публичният интерфейс позволява на компетентния орган на държавата членка, където е осъществено командироването, да изиска от превозвача да изпрати документите, посочени в член 1, параграф 11, буква в), първа алинея от Директива (ЕС) 2020/1057, за период до предходните дванадесет месеца от датата на искането. Публичният интерфейс, свързан с ИСВП, позволява на превозвача да предостави исканите документи на един или повече етапи. 
            
            
               2.Ако към превозвача е отправено искане да представи един или повече допълнителни документи, които не са били включени в искането, посочено в параграф 1, публичният интерфейс изчислява осемседмичния срок за представяне на документи от датата на искането за допълнителните документи.
            
            
               3.Публичният интерфейс, свързан с ИСВП, позволява превозвачът да бъде уведомен, когато приемащата държава членка иска съдействие от държавата членка на установяване. 
            
            
               4.Всеки документ, качен от компетентния орган на държавата членка на установяване вследствие на искане за помощ, отправено от компетентния орган на приемащата държава членка съгласно член 1, параграф 11, буква в), втора алинея от Директива (ЕС) 2020/1057, е видим в профила на превозвача. 
            
            
               5.Публичният интерфейс позволява превозвачът да бъде уведомен за затварянето на искането за документи с посочване на крайния резултат, след като изисканите документи бъдат проверени от националните органи.  
            
            
               Исканията за документи, които не са били затворени от отправилия ги компетентен орган на приемащата държава членка, се затварят автоматично 24 месеца след датата на искането. 
            
         
         
            
               Член 4 
            
            
               Функции, свързани със съхранението на данни
            
            
               1.Публичният интерфейс, свързан с ИСВП, позволява заличаването на всички данни, съхранявани в него, и на профилите на превозвачите, когато тези данни вече не са необходими за целите, за които са били събрани и обработени. Публичният интерфейс позволява изпращането на напомняне до превозвача за преглед и заличаване, когато е необходимо, на личните данни на водача. 
            
            
               2.Публичният интерфейс позволява автоматичното заличаване на декларациите за командироване, които са били подадени чрез него, след изтичане на 24-месечния период, посочен в член 1, параграф 13 от Директива (ЕС) 2020/1057. 
            
            
               3.Когато превозвачът е представил документи в отговор на искане за документи, те остават на разположение не по-дълго от необходимото за целите, за които са били събрани, но не по-дълго от 12 месеца след затварянето на искането. 
            
            
               Член 5
            
            
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 9.12.2021 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 249, 31.7.2020 г., стр. 49. 
               
               
                  
                     (2)
                  
                        Регламент (ЕС) № 1024/2012 на Европейския парламент и на Съвета от 25 октомври 2012 г. относно административно сътрудничество посредством Информационната система за вътрешния пазар и за отмяна на Решение 2008/49/ЕО на Комисията („Регламент за ИСВП“) ( ОВ L 316, 14.11.2012 г., стр. 1).
               
               
                  
                     (3)
                  
                        Регламент (ЕО) № 561/2006 на Европейския парламент и на Съвета от 15 март 2006 г. за хармонизиране на някои разпоредби от социалното законодателство, свързани с автомобилния транспорт, за изменение на Регламенти (ЕИО) № 3821/85 и (ЕО) № 2135/98 на Съвета и за отмяна на Регламент (ЕИО) № 3820/85 на Съвета (ОВ L 102, 11.4.2006 г., стр. 1).
               
               
                  
                     (4)
                  
                        Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (OB L 295, 21.11.2018 г., стр. 39).